Sagunt reprén la celebració de les Festes Patronals amb una variada programació
12 de juliol 2023

![](/media/2wrj5v35/img_6270_c.jpg?width=850&height=566.6666666666666)

Este matí, l'alcalde de Sagunt, Darío Moreno; la regidora delegada de Festes i Cultura Popular, Patricia Sánchez; juntament amb el president de l'Associació Cultural Penyes Festes Patronals de Sagunt, Ricardo Meliá, han presentat la programació completa de les festes patronals del nucli històric de Sagunt per a este 2023.

Sagunt celebrarà fins al 31 de juliol les festes patronals del nucli històric. S'han programat una infinitat d'activitats que inclouen campionats esportius, espectacles taurins, actuacions musicals de tot tipus, gastronomia i entreteniments pensats per a totes les edats a més dels tradicionals actes protocol·laris i les jornades més assenyalades per a les penyes.

L'alcalde de Sagunt, Darío Moreno, ha explicat: «**Les nostres festes patronals són tradició i ja només per això implica que les adminsistracions hem d’estar ajudant la federació perquè tot isca de la millor forma posible, ja que eixes activitats siguen les millors, òbviament, però és que té un impacte econòmic essencial que és clau per als nostres restaurants, per als nostres bars, per al comerç local, per a mantindre viva aquesta ciutat en este mes de juliol**». També ha destacat que hi ha una programació molt àmplia, un gran ventall d'activitats per a persones majors, per a xiquets i xiquetes i per a «**absolutament tot el món en la perspectiva de poder donar resposta**».  
  
La regidora de Festes i Cultura Popular, Patricia Sánchez, ha afirmat: «**És una sort poder comptar amb un mes complet d'activitat festiva. Sagunt és referent de festes i cultura popular a la comarca i més enllà d'ella»**. Així mateix, ha destacat la «**il·lusió**» amb la qual les penyes han preparat cada acte i ha desitjat que estos dies porten «**moments inoblidables**» per a tots. Patricia Sánchez també ha demanat prudència i respecte perquè tots els actes es duguen a terme sense cap complicació: «**Les festes són per a gaudir-les en un ambient de respecte i harmonia**».

El president de l'Associació Cultural Penyes Festes Patronals de Sagunt, Ricardo Meliá, ha declarat que l'orquestra La Misión és una de les més populars en l’àmbit nacional: «**Este tipus d'espectacles d'orquestres mai ha visitat esta ciutat. Ja estem rebent molts missatges de gent que vindrà de fora a veure-la perquè és l'única data que tenen a la Comunitat Valenciana en este estiu**». Ricardo Meliá també ha volgut deixar clara la posició de l'Associació Cultural Penyes Festes Patronals de Sagunt enfront de qualsevol tipus d'agressió: «**Tenim 76 penyes conscienciades amb l'assumpte i estarem tots a una. Els agressors de qualsevol tipus de violència es trobaran contra un mur perquè la Comissió de Festes actuarà en conseqüència i arribarem on hàgem d'arribar**».

![](/media/cganhcsw/img_6275_c.jpg?width=850&height=566.6666666666666)

El divendres 30 de juny ja va començar el programa de festes patronals de Sagunt amb el tradicional torneig de pàdel i la final es va celebrar l'endemà. Entre les diferents activitats es troben el Campionat Penyes de Futbol Sala 24 hores, discomòbils, orquestres, bous de diferents ramaderies com Germans Monferrer i El Saliner, una fira d'atraccions, l'actuació de la Tia Visantica, l'actuació de la Lira Saguntina, la _xopà_, _tardeo remember_, i moltes més activitats.

Així, este dijous s'inaugurarà el recinte firal i L’Espai Penyes de Sagunt; el dissabte se celebrarà la _xopà_ des del balcó de l'Ajuntament i a continuació hi haurà un _tardeo remember_. En esta línia, se celebraran espectacles musicals variats, com l'orquestra La Misión, Twister, el Sagunt Summer Festival amb Lorena Santos i David Giménez, juntament amb els Dj Aitor García i Xisco Máñez, orquestra Slabon, entre altres.

Així mateix, este divendres, 14 de juliol, actuarà la Lira Saguntina en la plaça Major de Sagunt a les 22.30 hores.

Este dissabte comencen també els actes taurins amb el tancament i prova de vaquetes enfundades a càrrec de la ramaderia Juan Faet. Les ramaderies que participaran estes festes són Hermanos Monferrer, Hermanos Miró, El Saliner, Gerardo Gamón, etcètera. Estos actes s'allargaran fins al dissabte 22 juliol.

Pot [descarregar-se](https://aytosagunto.es/media/hocg5nyw/prg-fiestas-sagunto-2023.pdf) el programa complet amb els horaris i tots els detalls relatius a cada acte en [la pàgina web de l'Ajuntament de Sagunt.](https://aytosagunto.es/es/el-municipio/fiestas/programacion-fiestas-patronales/)

![](/media/si2ppee4/prg-fiestas-sagunto-2023-1-1.jpg?width=547.5225225225225&height=850)

![](/media/1tdcd4t2/prg-fiestas-sagunto-2023-2-2.jpg?width=638.4572072072071&height=850)

![](/media/xsalui2y/prg-fiestas-sagunto-2023-3-3.jpg?width=638.4572072072071&height=850)

![](/media/viahkkn5/prg-fiestas-sagunto-2023-4-4.jpg?width=638.4572072072071&height=850)

*   [](http://www.facebook.com/sharer.php?u=https://aytosagunto.es/va/actualitat/sagunt-repren-la-celebracio-de-les-festes-patronals-amb-una-variada-programacio/ "Facebook")
*   [](http://twitter.com/share?url=https://aytosagunto.es/va/actualitat/sagunt-repren-la-celebracio-de-les-festes-patronals-amb-una-variada-programacio/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-repren-la-celebracio-de-les-festes-patronals-amb-una-variada-programacio/ "Linked In")
*   [](mailto:?body=https://aytosagunto.es/va/actualitat/sagunt-repren-la-celebracio-de-les-festes-patronals-amb-una-variada-programacio/)